ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml en ml en ml en ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml en en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml ml en ml cs da en cs da en en en cs en en cs cs en en en en cs da en en ml ml cs en cs da en es en en ml ml en
പ്രതികരണങ്ങള്‍ക്ക് ഒരിടം. ബ്ലോഗുവായനയെ ആസ്പദമാക്കി പ്രസിദ്ധീകരിക്കുന്നത് - ലക്കം - 59
Email : irippidamweekly@gmail.com ലക്കം - 59
വിജയിക്കുന്ന ബ്ലോഗര്‍ ആരാണ് ? ശനിദോഷം വിചാരണയ്ക്ക്
ഈ ലക്കം ബ്ലോഗുകളിലെ തെറ്റും ശരിയും ആസ്വാദനവും പ്രതികരണവും അംഗീകാരവും ഒക്കെ പരിശോധിക്കുന്നതിനും പങ്കു വയ്ക്കുന്നതിനും ഉപരിയായി ബ്ലോഗര്‍മാരില്‍ കണ്ടുവരുന്ന ഗുണപരവും മാതൃകാ പരവുമായ കാര്യങ്ങളും  ചിലരിലെങ്കിലും ഉള്ളതായി തോന്നുന്ന അനാരോഗ്യകരമായ പ്രവണതകളും സ്വയം വിമര്‍ശനത്തിനും പരിശോധനയ്ക്കും വയ്ക്കേണ്ടത് അത്യാവശ്യ മാണെന്ന് തോന്നുന്നു .
ബ്ലോഗു തുടങ്ങുന്ന നിമിഷം മുതല്‍ എല്ലാവരും ആഗ്രഹിക്കുന്ന ഒരു കാര്യമുണ്ട് .
അറിയപ്പെടുന്ന ഒരു ബ്ലോഗര്‍ ആവുക .
നിറയെ വായനക്കാരുള്ള , അതിലേറെ അനുയായികള്‍ ഉള്ള ,പോസ്റ്റുകള്‍ ഇട്ടാല്‍ ഉടന്‍  കമന്റുകള്‍ കുമിഞ്ഞു കൂടുന്ന നല്ലൊരു പ്രസിദ്ധീകരണമായി തങ്ങളുടെ ബ്ലോഗുകള്‍ മാറണം എന്നാണു എല്ലാവരും ആഗ്രഹിക്കുന്നത് .
ഇന്നലെ പുതിയ ബ്ലോഗു തുടങ്ങിയ സുഹൃത്തും വര്‍ഷങ്ങളായി ഇവിടെ നിലനിന്നു പോരുന്നവരും ഇതൊക്കെത്തന്നെയാണ്  ആഗ്രഹിക്കുന്നത് .
എന്നാല്‍ ഇത് വായിക്കുമ്പോള്‍ ചിലര്‍ എങ്കിലും ഇവിടെ വന്ന്
"ഞാന്‍ എഴുതുന്നത്‌ എന്റെ ആത്മ സംതൃപ്തി മാത്രം ഉദ്ദേശിച്ചാണ് ,അല്ലാതെ പത്തു കമന്റിനു വേണ്ടിയല്ല "
എന്ന് പറഞ്ഞാല്‍ അത് ആത്മ വഞ്ചനയും പച്ചക്കള്ളവും വെറും ജാഡയും ആണെന്നു ഞാന്‍ പറയും .
അതെന്തെങ്കിലും ആകട്ടെ .പക്ഷെ ഇങ്ങനെ ഒരു സൂപ്പര്‍ ബ്ലോഗര്‍ ആയി മാറാന്‍ കൊതിക്കുമ്പോള്‍
ആ ലക്ഷ്യത്തില്‍ എത്താന്‍ ആഗ്രഹിക്കുന്നവര്‍ അതിനായി എന്ത് ചെയ്തു  അഥവാ ചെയ്തു കൊണ്ടിരിക്കുന്നു  എന്ന് ഒരാത്മ പരിശോധന നടത്തേണ്ടത് ആവശ്യമല്ലേ ?
ഇന്ന് പല ബ്ലോഗുകളും വായിക്കപ്പെടാന്‍ നൂറു നൂറു അവസരങ്ങള്‍ ഉണ്ട് .അഗ്രിഗേറ്ററുകള്‍ ,ഫേസ് ബുക്ക്‌ പോലുള്ള സോഷ്യല്‍ നെറ്റ് വര്‍ക്കുകളിലെ കൂട്ടായ്മകള്‍   തുടങ്ങിയ സൌകര്യങ്ങള്‍ കൂടുതല്‍ വേഗത്തില്‍ കൂടുതല്‍ വായനക്കാരെ ബ്ലോഗിലേക്ക് ആകര്‍ഷിക്കുന്നു .എന്നാല്‍ മുന്‍കാലങ്ങളില്‍ ഈ സൌകര്യങ്ങള്‍ ഒന്നും ഇല്ലാതെ സേര്‍ച്ച്‌ എന്‍ജിനുകളെ മാത്രം ആശ്രയിച്ചു ബ്ലോഗിങ് നടത്തിയ ഒരു തലമുറയും നമ്മോടൊപ്പമുണ്ട് .
എട്ടും പത്തും വര്‍ഷം കഴിഞ്ഞിട്ടും കൂടുതല്‍ വായനക്കാരോ അനുയായി വൃന്ദമോ ഇല്ലാത്തവര്‍.
അതേ സമയം   ചുരുങ്ങിയ കാലയളവിനുള്ളില്‍   നൂറുകണക്കിന് പേര്‍ ഇടിച്ചു കയറുന്ന ബ്ലോഗുകളും  നമ്മുടെ കണ്മുന്നില്‍ ഉണ്ട് .
ഇവരുടെ വിജയ രഹസ്യം എന്താണ് ?
തങ്ങള്‍ക്കു "കമന്റു കിട്ടുന്നില്ല ,ഫോളോ ചെയ്യാന്‍ ആളുകള്‍ മടിക്കുന്നു , സ്ത്രീ നാമത്തില്‍ ബ്ലോഗു തുടങ്ങിയാല്‍ മാത്രം രക്ഷപ്പെടുന്നു , ബ്ലോഗര്‍മാര്‍ കോക്കസുകളായി നിന്ന്  അനര്‍ഹരായ ആളുകളെ പ്രമോട്ട് ചെയ്യുന്നു "  ഇങ്ങനെ നൂറു നൂറു പരാതികള്‍ പറയുന്നവരുടെ എണ്ണം അനുദിനം കൂടിവരികയാണ് .
ഇവര്‍ പറയുന്നത് ചിലപ്പോള്‍ ശരിയാണെന്ന് തോന്നാം .ചിലപ്പോള്‍ തെറ്റാണെന്നും .ഇരിപ്പിടം എന്ന ഈ ബ്ലോഗിനെക്കുറിച്ചും  ശനിദോഷം എന്ന ഈ പ്രതിവാര അവലോകന പംക്തി ആരംഭിച്ചതിനു ശേഷം ഇത്തരം നിരവധി ആരോപണങ്ങള്‍ വന്നിട്ടുണ്ട് .
അതിന്റെ വിശദാംശങ്ങള്‍ പിന്നീട് പറയാം .
പരാതിയും ആരോപണവും  ഉന്നയിക്കുന്നവര്‍ സ്വയം ഉത്തരം കണ്ടെത്തേണ്ട ചില ചോദ്യങ്ങള്‍  .
1 )നിങ്ങളുടെ  ബ്ലോഗിംഗ് കുറ്റമറ്റതും രസകരവും വായനായോഗ്യവുമാക്കാന്‍    എന്തൊക്കെ തയ്യാറെടുപ്പുകള്‍ നടത്തുന്നുണ്ട്  ?
2 ) നിങ്ങളുടെ ബ്ലോഗുവായിച്ച്  അഭിപ്രായം പറയുന്നവരുടെയും ഒരിക്കല്‍  പോലും അഭിപ്രായം പറയാന്‍ കൂട്ടാക്കാത്തവരുടെയും ബ്ലോഗുകള്‍ നിങ്ങള്‍ സന്ദര്‍ശിച്ചു  വായിക്കുകയും അവയില്‍ സത്യ സന്ധമായ അഭിപ്രായം പറയുകയും ചെയ്തിട്ടുണ്ടോ ? ( കൂടുതല്‍ കമന്റുകള്‍ വേണമെന്ന്  ആഗ്രഹമുള്ള ആള്‍  ആണെങ്കില്‍   നിബന്ധമായും ചെയ്തിരിക്കണം  )
3 )എന്തിനാണ് നിങ്ങള്‍ മറ്റു ബ്ലോഗുകള്‍ വായിക്കുന്നതും സ്വയം ബ്ലോഗ് എഴുതുന്നതും  ഓണ്‍ ലൈന്‍ സൈറ്റുകളില്‍ സമയം ചിലവഴിക്കുന്നതും ?
സാഹിത്യത്തോടുള്ള താല്പര്യം? നേരംപോക്ക്? എഴുതുന്ന കാര്യങ്ങള്‍ മറ്റുള്ളവര്‍ വായിച്ച്    അഭിപ്രായം എഴുതുന്നത്‌  കണ്ടു സന്തോഷിക്കാന്‍ ?  അറിവ് നേടാനും പകര്‍ന്നു കൊടുക്കാനും ?
4 ) ബ്ലോഗിങ്ങില്‍ ഏതു തരത്തിലുള്ള പ്രോത്സാഹനവും സഹായവുമാണ്  നിങ്ങള്‍ ആഗ്രഹിക്കുന്നത് ? അതേ തരത്തിലുള്ള  സഹായവും പ്രോത്സാഹനവും മറ്റുള്ളവര്‍ക്കായി നല്‍കാന്‍ നിങ്ങള്‍ ശ്രമിക്കാറുണ്ടോ?
5 ) കൊള്ളാം ,നന്നായിട്ടുണ്ട് ,കിടിലന്‍ ,അതിക്രമം , അപാര കയ്യടക്കം  ,തകര്‍ത്ത് വാരി .തുടങ്ങിയ
പുകഴ്ത്തല്‍ കമന്റുകള്‍ നിങ്ങളുടെ എഴുത്തിന് എന്തെങ്കിലും ഗുണം /സഹായം ചെയ്യുന്നു എന്ന് തോന്നാറുണ്ടോ ?
ഈ ചോദ്യങ്ങള്‍ക്ക് ഉത്തരം കണ്ടെത്തൂ .
നന്നായി വിജയിച്ച ബ്ലോഗര്‍മാരുടെ വിജയ രഹസ്യം എന്റെ നിരീക്ഷണത്തില്‍
1 ) നല്ല വിഷയങ്ങള്‍ കണ്ടെത്തി സമയം എടുത്തു ഗൃഹപാഠം ചെയ്ത്  ഒരുക്കി ഒതുക്കി  എഴുതുന്നു .ഇതാണ്  ഏറ്റവും പ്രധാനം .ബ്ലോഗെഴുത്തിന്റെ മേന്മ തന്നെയാണ് പ്രധാന വിജയ ഘടകം .ഇക്കൂട്ടരെ ആരും പ്രമോട്ട് ചെയ്യേണ്ട കാര്യമില്ല .വായനക്കാര്‍ അവരെ തേടി വന്നു കൊള്ളും.
2 )  കമന്‍റ് കിട്ടണം എന്ന ആക്രാന്തത്തെക്കാള്‍ ഉപരി ഇവര്‍ മറ്റുള്ള ബ്ലോഗുകള്‍  വായിക്കാനും കമന്റുകള്‍ എഴുതാനും  സന്‍മനസ്സ് പ്രകടിപ്പിക്കുന്നു . എന്തും അങ്ങോട്ട്‌ നിര്‍ലോപം  കൊടുത്താലല്ലേ ഇരട്ടിയായി ഇങ്ങോട്ടും കിട്ടൂ . :)
3 ) വിമര്‍ശനങ്ങളില്‍ നിന്ന് ഊര്‍ജ്ജം ഉള്‍ക്കൊണ്ട് എഴുത്തിനെ മെച്ചപ്പെടുത്തുന്നു .സ്വയം തെറ്റുകള്‍ മനസിലാക്കാനും   മറ്റുള്ളവര്‍ക്ക് സംഭവിച്ചതായി കാണുന്ന തെറ്റുകള്‍ ചൂണ്ടിക്കാണിച്ചു തിരുത്താനും   സഹായിക്കുന്നു  .
"എന്നെ ആരും ശ്രദ്ധിക്കുന്നില്ലേ .."എന്ന് പരാതി പറയുന്നവര്‍ ഇതൊക്കെ ഒന്ന് ശീലിച്ചു നോക്കൂ .നിങ്ങളും സ്ഥിതി മെച്ചപ്പെടുത്താന്‍ പ്രാപ്തി നേടും .
കൊള്ളാം എന്ന് തോന്നുന്ന ശ്രദ്ധിക്കപ്പെടാത്ത ബ്ലോഗുകള്‍ മുഖ്യധാരയില്‍ കൊണ്ടുവരുന്നതിന് ഉപാധികള്‍ കൂടാതെ ശ്രമിക്കുകയും ആവാം ,അവയുടെ ലിങ്കുകള്‍ കൂട്ടുകാര്‍ക്ക് കൈമാറുന്ന നല്ല പ്രവണത മാതൃകയാക്കിയാല്‍ അത് നിങ്ങള്‍ക്കു ഗുണമേ ചെയ്യൂ . ചിലര്‍ അതി പ്രശസ്തരെ പ്രോത്സാഹിപ്പിച്ചു  അവരുടെ പ്രീതി സമ്പാദിക്കാന്‍ ശ്രമിക്കാറുണ്ട് . ആയിരങ്ങള്‍ക്ക് മുകളില്‍ അനുയായികള്‍ വരെയുള്ള ബ്ലോഗര്‍മാരുടെ ലിങ്ക് മെയില്‍ ചെയ്യുന്ന ത്യാഗശാലികള്‍ അതേ പുണ്യ കര്‍മ്മം 'അന്തിപ്പട്ടിണിക്കാരായ ' ബ്ലോഗര്‍മാര്‍ക്കും കൂടി ചെയ്തു കൊടുക്കാത്തതെന്തേ ? എന്ന് ആലോചിക്കുക .
ഏതു മേഖലയില്‍ പ്രവര്‍ത്തിക്കുന്നവര്‍ ആയാലും പരസ്പര സഹായവും കടപ്പാടും നന്ദി പ്രകടനവും ഒക്കെ നന്മയും സല്‍ഗ്ഗതിയുമേ  ഉണ്ടാക്കൂ . ബ്ലോഗിങ്ങില്‍ പിച്ച വച്ചു നടക്കുന്നവര്‍ക്കും ഒരു ബ്ലോഗു രൂപ കല്‍പ്പന ചെയ്യാനും അതില്‍ ആവശ്യമായ സഹായങ്ങള്‍ ചെയ്തു തരാന്‍ വര്‍ഷങ്ങളായി നിരന്തരം പ്രവര്‍ത്തിക്കുന്ന ആദ്യാക്ഷരി പോലെയുള്ള  സൈബര്‍ സഹായികളുടെ ലിങ്ക്  എത്രപേര്‍
സ്വന്തം ബ്ലോഗില്‍ പ്രദര്‍ശിപ്പിച്ചു മറ്റുള്ളവര്‍ക്ക് മാതൃകയാവുന്നുണ്ട് ?
ഇനി ഇരിപ്പിടത്തെ ക്കുറിച്ചുള്ള പരാതികള്‍ .ഇ മെയില്‍ ആയും മറ്റു ബ്ലോഗുകളിലെ കമന്റായും ഊരും പേരും ഇല്ലാത്ത ചിലര്‍ ഉന്നയിച്ചത്,
1 ) ഇരിപ്പിടത്തില്‍ ഇഷ്ടക്കാരുടെ ബ്ലോഗുകള്‍ മാത്രമാണ് കയറ്റി വിടുന്നത് .
മറുപടി :ബൂലോകത്തിലെ എല്ലാ ബ്ലോഗ്‌ എഴുത്തുകാരും എന്റെ ഇഷ്ടക്കാര്‍ തന്നെയാണ് .ആവശ്യത്തിനു നിലവാരവും വായനക്കാരും കമന്റുകളും ഉള്ള ബ്ലോഗുകളെ ഇവിടെ കൊണ്ടുവന്നു പ്രചരിപ്പിക്കേണ്ട ആവശ്യമില്ലല്ലോ .ഇവിടെ പ്രതിപാദിച്ചില്ലെങ്കിലും അവ വിജയകരമായി നിലനിക്കും .
2 ) എല്ലാ ബ്ലോഗുകളും ഇരിപ്പിടത്തില്‍ ഉള്‍പ്പെടുത്തുന്നില്ല .
മറുപടി :ശരിയാണ് . അന്‍പതിനും നൂറ്റി അന്‍പതിനും ഇടയില്‍ ബ്ലോഗുകള്‍  ദിനംപ്രതി പുറത്തിറങ്ങുന്നുണ്ട് .ഇവയൊക്കെ വായിക്കാനും അഭിപ്രായം പറയാനും അത് മുഴുവന്‍ ഇവിടെ പ്രതിപാദിക്കാനും ബുദ്ധിമുട്ടാണെന്ന് പ്രത്യേകം പറയേണ്ടതുണ്ടോ ?  അസാധ്യം ..
3) സ്ത്രീ ബ്ലോഗര്‍മാരെ മാത്രമാണ് ഇരിപ്പിടം പരിഗണിക്കുന്നത് .അക്ഷരത്തെറ്റുകള്‍ മാത്രം ചൂണ്ടിക്കാണിച്ചു "ബ്ലോഗുകള്‍ കുളമാക്കുന്നു " കഴിഞ്ഞ ദിവസം തുടങ്ങിയ മാനത്തു കണ്ണി
എന്ന ബ്ലോഗില്‍ ഒരു അനോണി വായനക്കാരന്‍ എഴുതിയ "വിലപ്പെട്ട അഭിപ്രായ" ത്തില്‍ നിന്നാണിത്
തുടക്കക്കാരന്‍ ആയതു കൊണ്ടാകാം ബൂലോകത്തെ ചതിക്കുഴികള്‍ ശീലിക്കാത്ത ആ സുഹൃത്ത് അത്  ഡിലീറ്റി . എന്നാലും മെയിലില്‍ ഫോളോ ചെയ്യുന്നവര്‍ക്ക്  വായിക്കാം .
മറുപടി : ശനിദോഷം ഈ കഴിഞ്ഞതുള്‍പ്പെടെ ആകെ നാല് ലക്കം മാത്രമാണ് പ്രസിദ്ധീകരിച്ചത് .അവയില്‍ എല്ലാവിഭാഗം ബ്ലോഗുകളെയും ഉള്‍പ്പെടുത്താന്‍ ശ്രമിച്ചിട്ടുണ്ട് . ബ്ലോഗ് എഴുതുന്നവര്‍ എന്ന പരിഗണനയ്ക്കപ്പുറം മറ്റൊന്നും ഇവിടെ മാനദണ്ഡം ആയിട്ടില്ല എന്ന് വിനയപൂര്‍വ്വം അറിയിക്കുന്നു .
അനോണി സുഹൃത്തുക്കള്‍  അറിയാന്‍ :
മാനത്തു കണ്ണി  ഒരു പുരുഷനാണ് . നിങ്ങള്‍  സ്വന്തം പേരുവച്ച് വായിക്കാന്‍ കൊള്ളാവുന്ന എന്തെങ്കിലും എഴുതൂ സുഹൃത്തുക്കളെ .  ഒരു മടിയും ഇല്ലാതെ ആരെങ്കിലുമൊക്കെ വന്നു പ്രോത്സാഹിപ്പിക്കും .ദയവായി മൂടുപടം മാറ്റി ആര്‍ജവത്തോടെ വന്നു അഭിപ്രായവും വിമര്‍ശനവും നടത്തുക . ഇരിപ്പിടം ഇതേ രീതിയില്‍ എനിക്ക് കഴിയും വിധം ഞാന്‍ മുന്നോട്ടു കൊണ്ട് പോകാന്‍ ശ്രമിക്കും  . അടിക്കുമ്പോള്‍ മുന്നില്‍ വന്നു മുഖം കാണിച്ച്    അടിക്കുന്നതാണ് യുദ്ധത്തില്‍ പോലും ധാര്‍മികത.. ഒളിപ്പോര്‍ ഭീരുക്കള്‍ക്കും ദുര്‍ബലര്‍ക്കും മാത്രം ചേര്‍ന്നതാണ് . എല്ലാവര്‍ക്കും   നല്ലത് മാത്രം വരട്ടെ .
ശ്രദ്ധിക്കപ്പെടേണ്ട ചില  കൃതികള്‍ /ബ്ലോഗുകള്‍ :
പാഥേയം (പാത്തൂന്റെ പാസ് )
കഥ പറയുന്ന ചിത്രം /പ്രവീണ്‍ മാഷ്‌
ആറാം ക്ലാസ്സിലെ രണ്ടാം കെട്ട് //ഏറനാടന്‍
ഗന്ധങ്ങളുടെ താരതമ്യ പഠനം //വയല്‍പ്പൂവുകള്‍
വണ്ടിപ്പെരിയാറിലേക്ക് ഒരുയാത്ര //വില്ലേജ് മാന്‍
ചിരിക്കുന്ന മനസുകളെ കരയിക്കാനും കരയുന്ന മനസുകളെ ചിരിപ്പിക്കാനും കഴിയുന്ന ചില ഒറ്റമൂലിക ളുണ്ട്  .അപാര ശക്തിയുള്ള ചില വാക്കുകള്‍ . എല്ലാവര്‍ക്കും  സ്വന്തമായുള്ള എന്നാല്‍ പലപ്പോഴും  പറയാതെ  പിടിച്ചു വയ്ക്കുകയും ചെയ്യുന്ന വാക്കുകള്‍ ,അതിലൊന്ന് പ്രയോഗിക്കാന്‍ ഇതാ ഒരവസരം .കരയുന്ന ഒരു മനസിനെ അതൊരു പക്ഷെ തെല്ലുനേരം സാന്ത്വനിപ്പിച്ചേക്കും,ഈ ബ്ലോഗില്‍ ഒന്ന് പോകൂ .ഇപ്പോള്‍ തന്നെ
അങ്ങനെ കണ്ണൂര്‍ മീറ്റും കഴിഞ്ഞു //ശലഭം
വിശദ വിവരങ്ങള്‍ താഴെയുള്ള ബ്ലോഗിലും ഉണ്ട്
ലെഡ് എന്ന കൊലയാളി //മണിമുത്തുകള്‍
നല്ലൊരു വായനാ വാരം ആശംസിക്കുന്നു :)
Posted by ഇരിപ്പിടം വാരിക at 4:38 AM 64 comments:
Email ThisBlogThis!Share to TwitterShare to FacebookShare to Pinterest
Labels: ശനിദോഷം ലക്കം - 5
Saturday, September 3, 2011
മണ്ഡോവിയിലെ ഒട്ടകപ്പക്ഷിക്ക് വന്യ പ്രണയം!! വലിയ പിഴയോ? സെബസ്ത്യാനോസ് പറയട്ടെ
ഓണാശംസകള്‍ ...ഓണാശംസകള്‍... ഓണാശംസകള്‍ .....
ബൂലോക യാത്രക്കിടയില്‍ ഞാന്‍ കണ്ട ബ്ലോഗുകളും അതിലെ വിഭവങ്ങളും മറ്റുവായനക്കാരുടെയും  ശ്രദ്ധയില്‍ കൊണ്ടുവരികയും അതിലെ ഗുണ ദോഷങ്ങള്‍ എന്റെ മാത്രം കാഴ്ചപ്പാടില്‍ അവലോകനം ചെയ്യുകയുമാണിവിടെ..അതുകൊണ്ട് ആ ബ്ലോഗുകളെ സംബന്ധിച്ചുള്ള 'ആധികാരികവും അവസാനത്തേതും' ആയ അഭിപ്രായങ്ങളാണിതെന്നു തെറ്റിദ്ധരിച്ച്  എനിക്കെതിരെ വാളെടുക്കരുതേ എന്നപേക്ഷ..എല്ലാ വായനക്കാരെയും തൃപ്തിപ്പെടുത്താന്‍ ഒരുപക്ഷെ കഴിഞ്ഞേക്കില്ല. ഇരിപ്പിടം ദയവായി ഒരു തര്‍ക്കവസ്തു ആക്കാതിരിക്കുക..
കഴിഞ്ഞ വാരം വായിച്ച ചെറുകഥകളില്‍ കൊള്ളാം എന്ന് തോന്നിയ രണ്ടു കഥകളെയും കഥാകൃത്തുക്കളെയും കുറിച്ച് പറയാം . ആദ്യം ജാനകി  യുടെ അമ്മുന്റെ കുട്ടി' എന്ന ബ്ലോഗിലെ 'ഒട്ടകപക്ഷി 'എന്ന കഥ ,കഥ ഒറ്റവായനയില്‍ ഇഷ്ടപ്പെട്ടു ...ചില കാര്യങ്ങള്‍ എഴുതുമ്പോള്‍ ,ചിലത് വായിക്കുമ്പോള്‍ ആണായാലും പെണ്ണായാലും ഇങ്ങനെയൊക്കെ പറയുന്നത് കുറച്ചു കൂടിപ്പോയില്ലേ എന്ന് തോന്നാം, പക്ഷെ കഥയും സന്ദര്‍ഭവും അനുസരിച്ച് പറയേണ്ട കാര്യങ്ങള്‍ പറയാതെ വയ്യല്ലോ ...അല്ലെ ?
ഉത്തമയായ ഭാര്യ ,ഉത്തമനായ ഭര്‍ത്താവ് എന്നീ സങ്കല്പങ്ങള്‍ പരമ്പരാഗതമായ ചില വിശ്വാസങ്ങളില്‍ സമൂഹം കെട്ടിപ്പടുത്ത വിഡ്ഢിത്തങ്ങളാണ് എന്ന് പല സംഭവങ്ങളും തോന്നിപ്പിക്കുന്നു .യഥാര്‍ത്ഥത്തില്‍ ഉള്ള മനുഷ്യരുടെ വെറും ഡ്യൂപ്ലിക്കെറ്റോ , കോപ്പിയോ മാത്രമാണ് സമൂഹത്തിലും പൊതു ജീവിതത്തിലും നിറഞ്ഞു പൂണ്ടു വിളയാടുന്ന ആണും പെണ്ണും .
മനസ് ഓരോ സെക്കന്റിലും സ്വന്തം ജീവിതത്തെയും അപരനെയും അനുഭവങ്ങളെയും സുഖ ദു:ഖങ്ങളെയും വൈകാരികമായും വൈചാരികമായും അപഗ്രഥിച്ചു കൊണ്ടിരിക്കുകയാണ് .
ഏറെ സ്നേഹിക്കുന്ന വാത്സല്യ നിധിയായ സ്വന്തം അച്ഛനെയോ ബീജമായി ഗര്‍ഭപാത്രത്തില്‍ ഓരോ ജീവനും പ്രവേശിച്ചത്‌ മുതല്‍ സ്വപ്രേരണയാല്‍ ചലിക്കുകയും ചിന്തിക്കുകയും ചെയ്യുന്നത് വരെ സ്വ ശരീരം പോലെ കൊണ്ടുനടന്ന അമ്മയെയോ ചില നിമിഷങ്ങളിലെങ്കിലും വെറുക്കേണ്ടി വന്നിട്ടുണ്ടാകില്ലെ ? നമ്മള്‍ അല്ലാതെ ആരും ഒരു പക്ഷെ അതറിഞ്ഞിട്ടുണ്ടാവില്ല.
പെറ്റും പോറ്റിയും വളര്‍ത്തിയ മക്കളെ മാതാ പിതാക്കള്‍ വെറുത്ത എത്രയോ സന്ദര്‍ഭങ്ങള്‍ ഉണ്ടായിട്ടുണ്ട് !
ഭാര്യയെ /ഭര്‍ത്താവിനെ ഒരു നിമിഷത്തേക്കെങ്കിലും മനസിന്റെ പടി കടത്തിവിട്ട എത്രയോ ആളുകളുണ്ട് !!
അത്ര സങ്കീര്‍ണമായ വ്യാപാരങ്ങളാണ് ഓരോ മനസിലും നടക്കുന്നത് ...പ്രത്യേകിച്ച് സ്ത്രീ മനസ്സില്‍ .അതിന്റെ ആഴവും പരപ്പും അര്‍ത്ഥവും അന്ത:സാരവും പൂര്‍ണമായി മനസിലാക്കിയ ഒരു ശാസ്ത്രവും ഉണ്ടെന്നു തോന്നുന്നില്ല .
ഒരു നൂറു വര്ഷം ഒരുമിച്ചു മറ്റുള്ളവരുടെ മുന്നില്‍ "made for each other " ആയി ജീവിച്ചിട്ടും എത്ര പേര്‍ക്ക് പരസ്പരം മനസിലാക്കാന്‍ കഴിഞ്ഞിട്ടുണ്ടാവും??
പക്ഷെ ആരും അറിയാതെ അവര്‍ വ്യര്‍ഥമായ സാമൂഹിക സദാചാരങ്ങളെ ഓര്‍ത്ത്‌ നല്ല നടന്മാരും നടികളുമായി ദാമ്പത്യത്തിന്റെ സില്‍വര്‍ /സുവര്‍ണ /വജ്ര ജൂബിലികള്‍ ആഘോഷിച്ചു ജീവിതം ജീവിച്ചു തീര്‍ക്കുന്നു.
മനസിനെ തുറന്നു പിടിച്ച്‌ സ്വന്തം ഇഷ്ടം പോലെ ജീവിക്കുന്നവര്‍ അപഥ സഞ്ചാരി കളായി മുദ്രകുത്തപ്പെടുന്ന ഒരു നീണ്ടയുഗത്തിന്റെ അസ്തമനാവസ്ഥയായി എന്ന് തോന്നുന്നു .(തോന്നല്‍ മാത്രം ) ദമ്പതികളായി ജീവിച്ചു ചുരുങ്ങിയ കാലയളവിനുള്ളില്‍ വേര്‍പിരിയുന്നവരുടെ എണ്ണപ്പെരുക്കം അതാണ്‌ സൂചിപ്പിക്കുന്നത് .
പരസ്പരം സഹിക്കാന്‍ ഇന്നാര്‍ക്കും കഴിയുന്നില്ല ,അതൊരു കുറ്റവുമല്ല ..ഉള്ളുകൊണ്ട് വെറുക്കുന്ന ഇണയെ സഹിച്ചു ജീവിക്കുന്നത് അരോചകവും അസഹനീയവും സംഘര്‍ഷാത്മകവും ആണ് . ഇങ്ങനെയൊക്കെ ചിന്തിക്കുംപോളും ഇണയെ തിരഞ്ഞെടുക്കേണ്ട ഘട്ടത്തില്‍  തുടര്‍ച്ചയായി തെറ്റ് പറ്റുന്നതായി കാണാം ,പ്രത്യേകിച്ച് പ്രേമത്തിലും മറ്റും പെടുന്ന സ്ത്രീകള്‍ക്ക് ! കഥാകൃത്ത് ഒരു സ്ത്രീ ആയതു കൊണ്ടാവാം അറിഞ്ഞോ അറിയാതെയോ ഈ കഥയിലും നായികയ്ക്കും  അങ്ങനെ ഒരു തെറ്റ് സംഭവിക്കുന്നുണ്ട് .
അന്‍വര്‍ (കഥയിലെ ഭര്‍ത്താവ് ) ഒരു അനേകം പൂന്തോട്ടങ്ങളിലൂടെ ഒരേ സമയം തേന്‍ നുകര്‍ന്ന് സഞ്ചരിക്കുന്ന ഒരു ടിപ്പിക്കല്‍ പുരുഷന്‍ ആണെങ്കില്‍ യതീന്ദ്രനും (കാമുകന്‍ )അതെ പാതയില്‍ തന്നെ സഞ്ചരിക്കുന്ന മച്ചാന്‍ തന്നെ !
ഭാര്യയായ ജയശ്രീയെ അയാള്‍ നന്നായി പറ്റിക്കുന്നുണ്ട്,,:) ഇത് നായികയ്ക്കും അറിയാം . അന്‍വറിന്റെ നീക്കങ്ങള്‍ ഒന്നൊന്നായി ചോര്‍ത്തിക്കൊടുത്ത്  അയാള്‍ സന്ദര്‍ഭം അവസരോചിതമായി മുതലാക്കുന്നുണ്ട് .  അന്‍വറിനോടുള്ള വാശി ക്കിടയില്‍  സുനൈന (നായിക ) നടത്തിയ ഒരു പകരക്കാരന്റെ തിരഞ്ഞെടുപ്പ് പക്വമായില്ല എന്നത് സത്യം . ഇങ്ങനെ ഒട്ടേറെ ചിന്തകള്‍ക്ക് വഴി തുറക്കുന്നു ഈ കഥ ..യാഥാര്‍ത്യ ങ്ങളോട് അടുത്തു നില്‍ക്കുന്ന ഇത്തരം കഥകള്‍ കൂടുതല്‍ എഴുതപ്പെടണം ..സാഹിത്യ ഭാഷ സംസാരിക്കുന്ന കഥാപാത്രങ്ങളെക്കാള്‍ ജനങ്ങളോട് സംവദിക്കുന്നത് ഇത്തരം കഥകളിലെ ജീവിക്കുന്നവരാണ് ..സമൂഹത്തിന്റെ പ്രതിഫലനമോ .പൊളി ച്ചെഴുത്തോ ഒരു കലാസൃഷ്ടി ആവശ്യപ്പെടുമ്പോളാണ് അത് അര്‍ത്ഥപൂര്‍ണമാകുന്നത് ..കഥാകാരിക്ക് ആശംസകള്‍ :)
അടുത്ത ബ്ലോഗ് ശ്രീ ശ്രീ ബിജു കൊട്ടില എഴുതുന്ന  നാടകക്കാരന്‍  . ഈ ബ്ലോഗില്‍ വരുന്ന കഥകളും അനുഭവക്കുറിപ്പുകളും പച്ചയായ ജീവിതത്തില്‍ നിന്ന് അടര്‍ത്തി എടുത്തിട്ടുള്ളതാണെന്ന് അവ വായനക്കാരന്റെ മനസ്സില്‍ ഉണ്ടാക്കുന്ന വൈകാരിക ചലനങ്ങളില്‍ നിന്ന് മനസിലാക്കാം .  കഥകളെ ഗൌരവമായ എഴുത്തിന്റെ ശൈലിയില്‍ സമീപിക്കുന്ന ബിജു ഏറ്റവും ഒടുവില്‍ ബ്ലോഗ് ചെയ്ത കഥയാണ്‌  മണ്ഡോവി. ഗോവയിലൂടെ ഒഴുകുന്ന ഒരു പുഴയാണിത് .പുഴ പോലോഴുകുന്ന  വര്‍ത്തമാന കാലത്തിന്റെ ഭ്രമാത്മകതകളില്‍ ഒരു പൊങ്ങു തടിപോലെ ഒഴുകി നടക്കുമ്പോളും    ഭൂതകാലത്തിന്റെ  ചുഴികളിലും മലരികളിലും പെട്ടുഴലുന്ന കുറച്ചു മനുഷ്യരുടെ കഥകൂടിയാണ്‌  മണ്ഡോവി  .
എഴുപതുകളിലെ യുവത്വം നേരിട്ട അസ്തിത്വ ദുഃഖം പോലുള്ള ഒരു ഫീലിംഗ് ഈ കഥയില്‍ ഉടനീളം സ്പന്ദിക്കുന്നു.സ്നേഹവും ജീവിതവും പ്രണയവും കുടുംബവും ഒക്കെ കൈവിട്ട്  എവിടെല്ലാമോ അലയുന്ന മനുഷ്യര്‍..മണ്ഡോവിയെപ്പോലെ ഒഴുകുന്നജീവിത കാമനകള്‍ ...
വിറളി പിടിച്ച നഗരം ....ഗോവന്‍ പശ്ചാത്തലത്തില്‍ എഴുതിയ ബിജുവിന്റെ ഈ കഥ നല്ലൊരു വായനാനുഭവം തന്നു :)
ഈ ബ്ലോഗിലെ പിന്‍ പേജുകളിലേക്ക് പോയാലും നല്ല വിഭവങ്ങള്‍ കിട്ടും .
നല്ലൊരു ചിത്രകാരനും സംഘാടകനും കൂടിയായ ബിജു ഓണത്തോടനു ബന്ധിച്ചു നടക്കുന്ന  കണ്ണൂര്‍ സൈബര്‍ മീറ്റിന്റെ നടത്തിപ്പുകാരില്‍  പ്രധാനിയാണ്‌ .മീറ്റിനും ബിജുവിനും വിജയാശംസകള്‍ .:)
കവിതകള്‍    അനുഭൂതികളാണ്  . ഓരോ വായനയും ഓരോ അനുഭവം .എന്റെ വായനയിലൂടെ വ്യത്യസ്ഥാനുഭവം സമ്മാനിച്ച ബ്ലോഗിലെ ചില കവിതകള്‍ ഇനി പറയാം .
എല്ലാവര്‍ക്കും അവരുടേതായ കാരണങ്ങളാല്‍ ഒരു പേനയും ആത്മാവിലൊരു കടലാസുമുണ്ട്
.പക്ഷെ ,അച്ഛനോ ,അയല്‍ക്കാരനോ പകര്‍ത്തിത്തന്ന ഇടിത്തീ  നിറമുള്ള ഓര്‍മ്മകളെ ചാരമായിപ്പോയ കടലാസില്‍ അവള്‍   എങ്ങനെ പകര്‍ത്തിയെഴുതും..?  പെണ്‍ മനസിന്‍റെ വിഹ്വലതകള്‍ ഷൈന ഷാജന്റെ തൂലികയിലൂടെ ..
ഓണം മലയാളിയുടെ നിത്യ നിര്‍മ്മലമായ ഗൃഹാതുരതയും ചിരന്തനമായ സംസ്കൃതിയുമാണ്‌ .ലോകത്തെവിടെ പോയാലും ഓണവും ഓണസ്മരണകളും ഒരിക്കലും നിലയ്ക്കാത്ത കടല്‍ത്തിരകള്‍ പോലെ മലയാളി മനസ്സില്‍  അലയടിക്കുന്നു. നഷ്ടപ്പെട്ട മനോഹരമായ ഇന്നലെകളെ  ഓര്‍ത്ത്‌ വിങ്ങുന്ന മനസുകള്‍ അക്ഷരങ്ങളില്‍ ആവാഹിച്ച ഒരു ബ്ലോഗു കവിത.
ഹൈഫ സുബൈര്‍  എന്ന പുതു ബ്ലോഗറെ അത്ര പരിചയമില്ല .എന്നാല്‍ ബ്ലോഗിലെ ക്ലീഷേ  പ്രണയ കവിതകളുടെ മലവെള്ളപ്പാച്ചിലില്‍ പെട്ടു പോകാതെ മാറി ഒഴുകുന്ന ഒരു കുഞ്ഞരുവി പോലെ തോന്നി വന്യം ഈ പ്രണയം എന്ന  കവിത .പ്രണയത്തെ നിര്‍വചിക്കുകയാണ് ഈ കവയിത്രി തന്റേതായ രീതിയില്‍ .കവിത നിങ്ങള്‍ക്കും ഇഷ്ടപ്പെട്ടേക്കും .ഒന്ന് വായിക്കൂ .
മറ്റൊരു കവി ബ്ലോഗറെ പരിചയപ്പെടാം .ആള് സ്കൂള്‍ മാഷാണ് . പേര് ബാബു ഫ്രാന്‍സീസ് .
ബ്ലോഗ്: തുടിയന്റെ ചിന്തകള്‍ /കവിത -വലിയ പിഴ    ഈ കവിതയില്‍ കവിയുടെ വീക്ഷണം ഉണ്ട് ,,മൂല്യ ബോധമുണ്ട് ,,അപചയങ്ങള്‍ക്കെതിരെയുള്ള ആത്മരോഷമുണ്ട് .കാലികമായ ചിലത് ഉറക്കെ വിളിച്ചു പറയാന്‍ ശ്രമിക്കുകയാണീ  കവി .വായിച്ചില്ലെങ്കില്‍ അതൊരു വലിയ പിഴവാകും.:)
അസുഖമുള്ള കുഞ്ഞുങ്ങള്‍ക്ക്  രോഗശാന്തിക്കായി ഡോക്ടര്‍മാര്‍ നല്‍കുന്ന ഗുളികയും മരുന്നുമൊക്കെ സാധാരണ അവര്‍ സ്വമേധയാ കഴിക്കാറില്ല .മരുന്നിന്റെ കയ്പ്പും അരുചിയും തന്നെയാണ് വില്ലന്മാര്‍ .എന്നാല്‍ മധുര പദാര്‍ത്ഥങ്ങളിലോ  തേന്‍ പോലുള്ള പ്രകൃതിജന്യ വസ്തുക്കളിലോ ഗുളികകള്‍ ചാലിച്ച് ചേര്‍ത്തു കൊടുത്താല്‍ കുട്ടികള്‍ ഇഷ്ടത്തോടെ കഴിക്കുകയും രോഗം മാറുകയും ചെയ്യും .ഇത് പോലെ കവിതകള്‍ വായിക്കാന്‍ ഇഷ്ടപ്പെടാത്ത .അഥവാ വായിച്ചാല്‍ മനസിലാകാത്ത ഒട്ടേറെ ആളുകളുണ്ട് .
ഒരഭിപ്രായം ആരായുന്ന വേളയില്‍ കവികളോട് ആ പാവങ്ങള്‍ അത് തുറന്നു പറയാറുമുണ്ട് . ഇങ്ങനെയുള്ളവര്‍ പക്ഷെ ഇഷ്ടപ്പെടുന്ന ഒന്നുണ്ട് .സംഗീതം .കവിതയുടെ കയ്പ്പ് നുകരാന്‍   ഇഷ്ടമില്ലാത്തവര്‍ക്കായി  സംഗീതത്തിന്റെ തേനില്‍ ചാലിച്ച് അത്  മനോഹരമായി ചൊല്ലിക്കേള്‍പ്പിച്ചാല്‍ ആരും ഇഷ്ടപ്പെട്ടു പോകും .
കവിതയും വായനയും ഒന്നും താല്പര്യപൂര്‍വ്വം കൊണ്ടുനടക്കാതിരുന്നിട്ടും നാറാണത്തു ഭ്രാന്തനും(മധു സൂതനന്‍ നായര്‍ ) , ശാന്തയും (കടമ്മനിട്ടക്കവിത ) കോതമ്പു മണികളും (ഓ .എന്‍ .വി .) ജെസ്സിയും  (കുരീപ്പുഴ ശ്രീകുമാര്‍ ) ഗസലും (ബാലചന്ദ്രന്‍ ചുള്ളിക്കാട് ) കണ്ണടയും (മുരുകന്‍ കാട്ടാക്കട ) ഒക്കെ പാടിക്കൊണ്ട് നടക്കുന്ന ആയിരങ്ങള്‍ മലയാളികള്‍ക്കിടയിലുണ്ട്. സംഗീതത്തിലൂടെ കവിതയെ അറിഞ്ഞവര്‍ .
അതുപോലൊരു സല്ക്കര്‍മം ബ്ലോഗിലും സംഭവിക്കുന്നു എന്നറിയുന്നതില്‍ സന്തോഷം .ശ്രീ ജി. ആര്‍. കവിയൂര്‍  എന്നാ കാവ്യാസ്വാദകനാണ്  ബ്ലോഗുകവിതകളെ  സംഗീതവല്‍ക്കരിച്ച്  MP3 ഫയല്‍ ആക്കി വായനയ്ക്കൊപ്പം കേട്ട് ആസ്വദിക്കാന്‍ അവസരമൊരുക്കുന്നത്.കവികളുടെയും വായനക്കാരുടെയും പേരില്‍ ആദ്ദേഹത്തിന് നന്ദി പറയുന്നു .പക്ഷേ കവികളോടും ആദ്ദേഹത്തിന്റെ മധുര സംഗീതം കേള്‍ക്കുന്ന വായനക്കാരോടും ഒരഭ്യര്‍ത്ഥന .ശ്രീ കവിയൂരിനും  ഒരു ബ്ലോഗുണ്ട് .
ആത്മാവിഷ്കാരങ്ങള്‍  .ചില കുറിപ്പുകളും കവിതകളും ഒക്കെ അവിടെയുമുണ്ട് . അധികമാരും ശ്രദ്ധിക്കാതെ കിടക്കുന്ന ആ ബ്ലോഗില്‍ ഒന്നെത്തി നോക്കണം .
കവിതകള്‍ സംഗീതം ചെയ്തു വായനക്കാരെയും ശ്രോതാക്കളേയും സന്തോഷിപ്പിക്കുന്ന മറ്റൊരാള്‍ കൂടിയുണ്ട് .ശ്രീ പണിക്കര്‍ അദ്ദേഹത്തിന്‍റെ ബ്ലോഗ്  My Songs പാട്ടുകളും കവിതകളും സംഗീതം പൊഴിക്കുന്ന ആ മനോഹരമായ ബ്ലോഗില്‍ അല്‍പനേരം ചെന്നിരിക്കൂ ..അറിയാതെ പാടിപ്പോകും "സംഗീതമീ ജീവിതം ..ഒരു മധുര സംഗീതമീ ജീവിതം .."
അതേ സമയം നമ്മുടെ കാവ്യാസ്വാദനത്തിന്റെ രസനയില്‍  തേനും വയമ്പും പകര്‍ന്ന   വിഖ്യാതമായ കവിതകള്‍ അതെഴുതിയ കവികള്‍ തന്നെ ചൊല്ലിക്കേള്‍പ്പിച്ചാലോ ? അതില്‍പ്പരം സന്തോഷം വേറെന്ത്? ഇതാ കുറച്ചു ബ്ലോഗര്‍മാര്‍ ചേര്‍ന്ന് അതിനവസരമൊരുക്കുന്നു .പ്രൊഫ :മധുസൂതനന്‍ നായരും ,കടമ്മനിട്ടയും എല്ലാം കവിതകള്‍ ചൊല്ലുന്നത് കേള്‍ക്കാം. ദേ ഇവിടെ :കാവ്യാഞ്ജലി   .അടുത്ത കാലത്ത് തുടങ്ങിയ ബ്ലോഗാണ് .
വളരെ കാലം മുന്‍പേ ഈ രംഗത്ത് പ്രശംസനീയമായ സേവനം ചെയ്യുന്ന ജ്യോതിബായിയുടെ
കാവ്യം സുഗേയം     എന്ന ബ്ലോഗും ഓര്‍മവരുന്നു .
മറ്റുള്ളവരില്‍ നിന്ന് കടം കൊള്ളുന്ന വാക്കുകള്‍ നിത്യ ജീവിതത്തിനിടയില്‍ സ്ഥാനത്തും അസ്ഥാനത്തും പ്രയോഗിച്ചു കയ്യടി നേടുകയോ അല്ലെങ്കില്‍ ഇളിഭ്യര്‍ ആവുകയോ ചെയ്യുന്നവര്‍ കഥകളിലും ജീവിതത്തിലും ,സിനിമയിലും ഒക്കെ ധാരാളമായുണ്ട് .
മായാവി എന്ന സിനിമയിലെ മമ്മൂട്ടിയുടെ കഥാപത്രം അത്തരത്തില്‍ ഒരാളാണ് .ജീവിച്ചിരിക്കുന്ന മന്ത്രിയെ മുന്നില്‍ ഇരുത്തി ബാഷ്പാഞ്ജലി അര്‍പ്പിക്കുന്ന കഥാപാത്രം .
ഇതുപോലൊരാളെ  കഴിഞ്ഞ ദിവസം കണ്ടു .സെബസ്ത്യാനോസ്
ബിജു ഡേവിസ് എന്ന പ്രവാസിയുടെ Ugranmaar എന്ന ബ്ലോഗില്‍   തൃശൂര്‍ ഭാഷ യില്‍ ചാലിച്ചെടുത്ത നര്‍മ കഥയാണ്
വേര്‍ഡ്സ് ഓഫ് ദി വിസ് ഡം ഫ്രം സെബസ്ത്യാനോസ്  ഞാന്‍ ആദ്യമായാണ് അവിടെ പോയി വായിക്കുന്നത് .കന്നിവായന നഷ്ടമായില്ല .പേര് പോലെ ഉഗ്രന്‍  തന്നെ !
ബാല്യകാലം മുതല്‍ വാടകയ്ക്ക് താമസിച്ച വീട്ടിലെ  കാര്‍ത്യായനി ചേച്ചിയുടെ ചില വാഗ്വിലാസങ്ങള്‍  കാണാതെ പഠിച്ച് ജീവിതത്തിലുടനീളം പ്രയോഗിച്ചു കേള്‍വിക്കാരെ വിഷമ വൃത്തത്തിലാക്കുകയാണ് ഈ കഥാപാത്രം .
നര്‍മം നിറഞ്ഞ ഈ പോസ്റ്റ് എനിക്കിഷ്ടപ്പെട്ടു .നിങ്ങളും   ഇഷ്ടപ്പെടും :)
നര്‍മം വഴങ്ങുന്ന വനിതാ രത്നങ്ങള്‍ കൂടുതലായി മുന്നോട്ടു വരുന്നത് സന്തോഷമുണ്ടാക്കുന്നു . അധ്യാപികയായ Sreee യുടെ പോസ്റ്റ്‌  എന്റെ ചേച്ചീ ! കൈ എന്റേതല്ലേ .. എന്ന പോസ്റ്റ്‌ ഒരു ദീര്‍ഘദൂര ബസ് യാത്രക്കിടയില്‍ ഉണ്ടായ തമാശ നിറഞ്ഞ അനുഭവങ്ങളാണ് .
യഥാര്‍ത്ഥ സംഭവത്തിന്റെ തനിമ അതേപടി നിലനിര്‍ത്തിക്കൊണ്ട്  തന്നെ ലേഖിക എഴുതിയിട്ടുണ്ട് .
പറഞ്ഞു നീട്ടുന്നില്ല .പോയി വായിച്ചു രസിക്ക്..:)
വായിച്ചിരിക്കേണ്ട ചില  ബ്ലോഗുകള്‍  പുതിയ ബ്ലോഗര്‍മാരുടെയും വായനക്കാരുടെയും ശ്രദ്ധയ്ക്കായി നല്‍കുന്നു .
1 . പോങ്ങുമ്മൂടന്‍ .ഒന്ന് പോയി നോക്കൂ .ആള്‍ മഹാ മടിയനാണ് .പക്ഷെ വിഭവം കസറും :) ചിലര്‍ ആഹാരം കഴിക്കാന്‍ വേണ്ടി ജീവിക്കുന്നു .മറ്റു ചിലര്‍ ജീവിക്കാന്‍ വേണ്ടി ആഹാരം കഴിക്കുന്നു .രണ്ടു കൂട്ടരുടെയും ദാര്‍ശനിക സമസ്യകള്‍ വ്യത്യസ്തമാണ് ..അത്തരം ചില സന്ദഭങ്ങള്‍ നര്‍മത്തില്‍ പൊതിഞ്ഞ്..വായിക്കൂ ..
2 .മാര്‍ജ്ജാരന്‍ (ഇനിയും മരിച്ചിട്ടില്ലാത്ത നമ്മള്‍ )
ചലച്ചിത്ര പ്രവര്‍ത്തകനും എഴുത്തുകാരനുമായിരുന്ന  അന്തരിച്ച ശ്രീ രവീന്ദ്രനെ അനുസ്മരിക്കുന്ന ഹൃദയ സ്പര്‍ശിയായ ഒരനുഭവക്കുറിപ്പ് മാതൃഭൂമി ബ്ലോഗനയില്‍ പ്രസിദ്ധീകരിച്ചിട്ടുള്ള ബ്ലോഗാണ് .പക്ഷെ ബ്ലോഗര്‍മാര്‍ വേണ്ടത്ര ശ്രദ്ധിച്ചിട്ടുണ്ടോ എന്ന് സംശയമുള്ളത് കൊണ്ട്  ഇവിടെ ചേര്‍ക്കുന്നു
3 .  PAIMA /ചെറിയ ചിന്തകള്‍   പ്രമേയത്തിലും ക്ലൈമാക്സിലും   വ്യത്യസ്തമായ പരിണാമങ്ങള്‍ കൊണ്ടുവരുന്ന രചനാശൈലിയുള്ള ഒരു ബ്ലോഗര്‍ .പ്രദീപ്‌ പൈമ അധിക കാലമായില്ല ബൂലോകത്ത് വന്നിട്ട് .പക്ഷെ ഗൌരവമായ എഴുത്തിന്‍റെ ഒരു തീപ്പൊരി ചിന്തയില്‍ സൂക്ഷിക്കുന്ന PAIMA വായിച്ചിരിക്കേണ്ട ഒരു ബ്ലോഗാണ് .
സ്ഥല പരിമിതികള്‍ മൂലം കുറെയേറെ ബ്ലോഗുകളെ ഈ ലക്കത്തില്‍ ഉള്‍പ്പെടുത്തിയിട്ടില്ല. ക്ഷമിക്കുക.
എല്ലാ സുഹൃത്തുക്കള്‍ക്കും ഹൃദയം നിറഞ്ഞ  ഓണാശംസകള്‍ !!!
Posted by ഇരിപ്പിടം വാരിക at 3:03 AM 31 comments:
Email ThisBlogThis!Share to TwitterShare to FacebookShare to Pinterest
Labels: ശനിദോഷം ലക്കം -4
Newer Posts Older Posts Home
Subscribe to: Posts (Atom)
ബ്ലോഗെഴുത്തിന്‍റെ ഉദ്ദേശ്യലക്ഷ്യങ്ങള്‍ ... ഉത്സാഹം ജനിപ്പിക്കുന്ന ഫലപ്രാപ്തികള്‍ ...
വെളിച്ചം ദുഃഖമാണുണ്ണീ, തമസ്സല്ലോ സുഖപ്രദം
എല്ലാറ്റിനും അതിന്റേതായ ഒരു സമയമുണ്ട് ദാസാ....
" ഞങ്ങള്‍ ഇങ്ങനെയാണ്‌ "
ന്നെ തല്ലണ്ടമ്മാവാ, ഞാന്‍ നന്നാവൂലാ...
വിഷയ വൈവിധ്യം എഴുത്തിന്റെ ജീവന്‍
ബ്ലോഗെഴുതുന്നത് നേരംപോക്കിനുവേണ്ടിയാണ് ! വലിയ സാഹിത്യമൊന്നും പ്രതീക്ഷിക്കരുത് !!
എഴുത്തും വായനയും - യുഗപ്പിറവിയുടെ സൂചനകൾ
'ഇരിപ്പിടം' വീണ്ടും നിങ്ങളിലേയ്ക്ക് ....
ഇരിപ്പിടം ലോഗോ നിങ്ങളുടെ ബ്ലോഗില്‍ പ്രദര്‍ശിപ്പിക്കാന്‍ താഴെയുള്ള കോഡ്‌ കോപ്പി ചെയ്തു ചേര്‍ക്കുക
Feedjit Live Blog Stats
ഈ ബ്ലോഗ് നിങ്ങള്‍ക്ക് ഉപകാരപ്പെട്ടെങ്കില്‍ മുകളില്‍ കൊടുത്തിരിക്കുന്ന HTML code നിങ്ങളുടെ ബ്ലോഗില്‍ ഒരു HTML/Java script ഗാഡ്ജെറ്റ് ആയി നല്‍കുക. Height, width എന്നിവ നിങ്ങളുടെ ബ്ലോഗിനനുസൃതമായി ക്രമീകരിക്കാം
വിജയിക്കുന്ന ബ്ലോഗര്‍ ആരാണ് ? ശനിദോഷം വിചാരണയ്ക്ക്
മണ്ഡോവിയിലെ ഒട്ടകപ്പക്ഷിക്ക് വന്യ പ്രണയം!! വലിയ പ...
ഇഷ്ടപ്പെട്ടു എങ്കില്‍ കൂട്ടുകാര്ക്ക് ഷെയര്‍ ചെയ്യാം
ബ്ലോഗു ഹെഡും ലോഗോയും രൂപ കല്‍പ്പന ചെയ്ത ബിജു കൊട്ടിലയ്ക്ക് (ബ്ലോഗര്‍ നാടകക്കാരന്‍) നന്ദി.
Awesome Inc. theme. Powered by Blogger.